《成左二仲甫论诗 其二》
清代·庄宇逵

日月亘今古，景光常若新。问其何以然，得气精且纯。

太虚净浮埃，罡风荡纤尘。所以此西东，相因不陈陈。

言诗亦复然，性灵苦不真。真境接时有，一缕翻千春。

更阅亿万年，火不穷于薪。新机日以续，岂尽于古人。

愿弃糟粕余，名理妙引伸。

作者简介：（?—1813）江苏武进人，字达甫。诸生。嘉庆初举孝廉方正。以经学教授乡里以终。工诗，不专主一家。有《春觉轩诗文集》、《群经辑诂》。